钦定古今图书集成/明伦汇编/官常典/第559卷 > 李袭誉
## 钦定古今图书集成/明伦汇编/官常典/第559卷 > 李袭誉

按《唐书李袭志传》：“袭志弟袭誉，字茂实，通敏有识度，
仕隋为冠军府司兵。阴世师辅代王守京师也，三辅
盗螘聚，袭誉请以兵据永丰仓，发粟赈穷乏，出库物
赏战士，驰檄郡县，共逐捕贼。世师不从，乃求出。募山
南兵。至汉中，高祖已定长安，召授太府少卿安康郡
公。伐王世充也，拜潞州总管。时突厥已和亲，又通使”
世充，袭誉捕斩之。诏委典运，以饟东军。擢累扬州大
都督府长史、江南巡察大使，多所黜陟。扬州，江、吴大
都会，俗喜商贾，不事农。袭誉为引雷陂水，筑句城塘，
溉田八百顷，以尽地利，民多归本。召为太府卿，为人
严悫，以威肃闻。居家俭，厚于宗亲，禄禀随多少散之，
以馀资写书，罢扬州，书遂数车载。尝谓子孙曰：“吾性
不喜财，遂至窭乏。然负京有赐田十顷，能耕之足以
食；河内千树桑，事之可以衣；《江都书》，力读，可进求宦。
吾殁后能勤此，无资于人矣。”迁凉州都督，改同州刺史。坐在凉州以私憾杖杀番禾丞刘武，当死，废为民，
流泉州，卒。